b'\n_START_ARTICLE_\nEvropski svet zdru\xc5\xbeenj knji\xc5\xbeevnih prevajalcev\n_START_PARAGRAPH_\nCEATL (Conseil Europ\xc3\xa9en des Associations de Traducteurs Litt\xc3\xa9raires \xe2\x80\x93 Evropski svet zdru\xc5\xbeenj knji\xc5\xbeevnih prevajalcev) je mednarodno nepridobitno zdru\xc5\xbeenje, ki se zavzema za bolj\xc5\xa1i polo\xc5\xbeaj literarnega prevajanja in literarnih prevajalcev v Evropi. Deluje pod okriljem belgijske zakonodaje, njegovi \xc4\x8dlani pa so dru\xc5\xa1tva literarnih prevajalcev iz razli\xc4\x8dnih evropskih dr\xc5\xbeav.\n_START_SECTION_\nZgodovina\n_START_PARAGRAPH_\nLeta 1987 so se prevajalci med konferenco o knji\xc5\xbeevnem prevajanju (Assises de la traduction litt\xc3\xa9raire) v Arlesu sestali na neformalnem sre\xc4\x8danju, kjer se je porodila zamisel, da bi ustanovili zdru\xc5\xbeenje na evropski ravni. Uradno so CEATL kot mednarodno nepridobitno zdru\xc5\xbeenje (AISBL) pod belgijsko zakonodajo osnovali \xc5\xa1ele leta 1991 na otoku Procida. Ustanovne dr\xc5\xbeave \xc4\x8dlanice so bile Avstrija, Belgija, Danska, Francija, Gr\xc4\x8dija, Italija, Nem\xc4\x8dija, Nizozemska, \xc5\xa0vedska in \xc5\xa0panija. Danes CEATL povezuje 29 dru\xc5\xa1tev iz 24 evropskih dr\xc5\xbeav in zastopa pribli\xc5\xbeno 8500 posameznih avtorjev in avtoric. V zadnjih letih se mu je pridru\xc5\xbeilo ve\xc4\x8d dru\xc5\xa1tev iz dr\xc5\xbeav nekdanjega vzhodnega bloka in Tur\xc4\x8dije.\n_START_SECTION_\nCilji\n_START_PARAGRAPH_\nCEATL uresni\xc4\x8duje dva sklopa ciljev, notranjega in zunanjega. Na notranji ravni zbira informacije o polo\xc5\xbeaju literarnega prevajanja in literarnih prevajalcev v dr\xc5\xbeavah \xc4\x8dlanicah ter si izmenjuje izku\xc5\xa1nje in zglede uspe\xc5\xa1nega delovanja (best practice) v teh dr\xc5\xbeavah. Na zunanji ravni CEATL \xc5\xa1\xc4\x8diti zakonske, dru\xc5\xbebene in ekonomske interese knji\xc5\xbeevnih prevajalcev v evropskem kontekstu, kar vklju\xc4\x8duje tudi lobiranje pri Evropski uniji in javno odzivanje na dogodke ter te\xc5\xbenje, ki vplivajo na prevajalski poklic in kakovost literarnega prevajanja. Individualno pomaga dru\xc5\xa1tvom \xc4\x8dlanom pri utrjevanju polo\xc5\xbeaja knji\xc5\xbeevnih prevajalcev v njihovi dr\xc5\xbeavi.'